‘Kaper’ in Kaapstad doodgeskietArgieffoto: SAPD / Facebook ŉ Vermeende kaper is vandeesweek in ŉ skietgeveg met die polisie in Kaapstad doodgeskiet en ŉ 23-jarige verdagte is in hegtenis geneem. Kapt. FC van Wyk, provinsiale polisiewoordvoerder van die Wes-Kaap, het gesê die voorval het Donderdag in Macassar plaasgevind. “Beamptes van die Macassar-polisie was in die Bardale- informele nedersetting toe winkeleienaars hulle voorgekeer en ingelig het dat hulle sopas deur gewapende mans gekaap is,” het Van Wyk gesê. “Die slagoffers het na ŉ voertuig gewys wat steeds in die polisie se sig was. Die polisie het die voertuig agterna gesit waarna ŉ skietgeveg tussen die twee partye uitgebreek het.” Volgens Van Wyk het die voertuig skielik tot ŉ stilstand gekom. Die bestuurder het uitgeklim en op die grond geval en is in hegtenis geneem. Die man op die passasierssitplek is noodlottig gewond. Die polisie het beslag gelê op twee ongelisensieerde vuurwapens wat in die voertuig gevind is. Die verdagte moet Maandag in die Blue Downs-landdroshof verskyn op aanklagte van poging tot moord, kaping en die besit van ŉ ongelisensieerde vuurwapen. ŉ Geregtelike doodsondersoek word ook gedoen.